Modificades de manera transitòria les àrees de regulació de les zones A-1 i B-1.
L'acord original sobre la regulació de l'escalada i activitats properes fou signat el 2008 i es començà a aplicar, pel que fa a les àrees A-1 (Serrat de Sajolida -Torrent del Pont) i B-1 (Serrat dels Pollegons) l'1 de gener de 2009.
Aquestes zones van ser definides a partir del treball de camp efectuat pel Gabriel Lampreave i Marc Gàlvez l'any 2005 i altra informació disponible no estandarditzada, a banda de la informació acumulada per altres equips d'investigadors com el Joan Real, de la Universitat de Barcelona.
La zona A-1 es va restringir a l'escalada amb l'esperança que l'àguila cuabarrada ocupés de bell nou un territori que havia utilitzat històricament fins que va desaparèixer a finals dels anys 80.
Malauradament no ha estat així i només en alguna escadussera ocasió es va tornar a veure algun exemplar per la zona, si bé en cap cas hi ha hagut cap indici de consolidació del territori.
Els motius els desconeixem, hi poden tenir cert pes l'increment de l'afluència de gent a la muntanya i la davallada de les poblacions de les seves espècies presa (principalment el conill).
Sigui com sigui, onze anys després de l'inici de la regulació de l'escalada a Montserrat es va decidir revisar la situació de l'escalada en aquesta zona.
Per una banda les feines de gestió de l'hàbitat per a revertir el tancament de la vegetació i el descens de la densitat de conill i perdiu s'han mostrat ineficaces fins a data d'avui.
Des del LIFE Montserrat s'ha treballat activament mitjançant aclarides forestals, cremes controlades, creació d'espais oberts de manera mecànica i fomentant la ramaderia amb dos ramats de cabres, actuacions que poden suposar una millora de l'hàbitat per aquesta espècie, però encara manca recorregut perquè el model i les feines realitzades donin els seus fruits.
D'altra banda, queda clar que no tot l'impacte sobre la zona l'ocasionen els escaladors, per exemple s'ha quantificat el trànsit de persones pel camí del Pont al voltant de les 7-8.000 persones/any, i que l'ús públic a Montserrat encara està incrementant-se any rere any.
Alhora també s'ha tingut en compte que en aquests onze anys s'han establert dos nous territoris d'àguila cuabarrada al Bages sud (a 12 i 18 km aproximadament del territori antic) i que la parella existent a Montserrat dóna clars símptomes d'empitjorament del seu hàbitat amb fracassos reproductius reiterats.
En tant que la regulació de l'escalada a Montserrat és dinàmica i havent comprovat que en més de deu anys la parella de cuabarrada no ha tornat ni s'ha establert en aquest territori, creiem que es pot flexibilitzar la regulació permanent de la paret del Torrent del Pont, on hi ha un sector d'escalada esportiva afectat per la restricció, bo i deixant la resta de la zona A-1 regulada tot l'any.
Així doncs, es decideix modificar de manera transitòria les àrees de regulació de les zones A-1 i B-1.
El nou acord de regulació de les zones A-1 i B-1 estableix el següent:
La nova àrea delimitada en color vermell segueix estant restringida durant tot l'any.
Important: Queden restringides les obertures de noves vies al sector d'escalada esportiva de la Paret est del Truc (Vegeu la imatge adjunta):
Sector d'escalada esportiva marcat en verd: